TPLAS ซิลลิ่ง! ลุ้นรายได้ปี 65 โต 10% ตามดีมานด์บรรจุภัณฑ์อาหาร-จ่อแตกไลน์ธุรกิจใหม่
TPLAS ซิลลิ่ง! ลุ้นรายได้ปี 65 โต 10% ตามดีมานด์บรรจุภัณฑ์อาหาร-จ่อแตกไลน์ธุรกิจใหม่ หลังงบปี 64 ทรงตัวกำไรแตะ 34 ลบ. พร้อมแจกปันผล 0.10 บ./หุ้น ขึ้น XD 20 เม.ย. กำหนดจ่าย 6 พ.ค.65
22 ก.พ. 2565

ผู้สื่อข่าวรายงานว่าวันนี้ (22 ก.พ. 2565) ราคาหุ้นบริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ณ เวลา 11:47 น. อยู่ที่ระดับ 3.48 บาท เพิ่มขึ้น 0.80 บาท หรือ 29.85% โดยทำจุดสูงสุดที่ 3.48 บาท และทำจุดต่ำสุดที่ 2.68 บาท ด้วยมูลค่าการซื้อขาย 132.32 ล้านบาท

นายอภิรัตน์ ธีระรุจินนท์ รองกรรมการผู้จัดการ TPLAS เปิดเผยว่า ภาพรวมการดำเนินธุรกิจในปี 2565 ยังมีทิศทางการเติบโตได้ต่อเนื่อง โดยบริษัทฯตั้งเป้าหมายรายได้เติบโต 10% เมื่อเทียบกับงวดเดียวกันของปีก่อน โดยมีปัจจัยสนับสนุนมาจากความต้องการใช้บรรจุภัณฑ์ใส่อาหารยังคงได้รับอานิสงส์จากพฤติกรรมการใช้ชีวิตของผู้บริโภคที่เปลี่ยนแปลงไปจากสถานการณ์การแพร่ระบาดโควิด-19 ที่ทำให้มีความนิยมซื้ออาหารกลับบ้านเพื่อเว้นระยะห่าง รวมถึงการสั่งซื้อในรูปแบบเดลิเวอรี่ยังคงคึกคัก
ขณะที่กลยุทธ์สำคัญของบริษัทฯ ยังคงเน้นการบริหารจัดการต้นทุนให้มีประสิทธิภาพมากขึ้น เพื่อรักษาความสามารถในการทำกำไรให้อยู่ในระดับสูงและมีความมั่นคง โดยเฉพาะการบริหารจัดการต้นทุนวัตถุดิบที่มีความผันผวนด้านราคาสูงตามราคาตลาดโลก ทั้งน้ำมัน และเม็ดพลาสติก ซึ่งปีที่ผ่านมาก็สามารถควบคุมได้ดี รวมทั้งบริษัทยังมีแผนที่จะเพิ่มปริมาณเครื่องจักรใหม่ แต่ต้องพิจารณาสถานการณ์และความเหมาะสมอีกครั้ง เนื่องจากต้องมีการเตรียมความพร้อมในด้านแรงงานให้สอดคล้องกันด้วย
“บริษัทฯ คาดว่าปีนี้จะเป็นปีที่ดีสำหรับธุรกิจบรรจุภัณฑ์ที่เกี่ยวกับอาหาร เพราะความต้องการใช้ยังคงมีจำนวนเพิ่มขึ้น และยังมีการพัฒนาผลิตภัณฑ์ใหม่ๆ ออกมาต่อเนื่อง โดยเน้นการพัฒนาผลิตภัณฑ์กระดาษ ซึ่งมีการเพิ่มเติมรูปแบบ เช่น ถาดใส่ขนมหวาน  ถ้วยไซส์อื่น ๆ เป็นการเพิ่มไซส์ให้มีความหลากหลายต่อการนำไปใช้งานได้มากขึ้น ซึ่งจะทยอยออกมา และคาดว่าจะได้รับผลตอบรับที่ดี รวมทั้งจะมีการพัฒนาระบบรับคำสั่งซื้อสินค้าออนไลน์มาใช้มากขึ้น ซึ่งคาดว่าช่วยสนับสนุนยอดขายให้เติบโตได้ต่อเนื่องจากปีก่อน” นายอภิรัตน์ กล่าว 
นอกจากนี้บริษัทฯ ยังคงมีความสนใจลงทุนแตกไลน์ธุรกิจใหม่และต่อยอดธุรกิจเดิม ซึ่งอยู่ระหว่างการศึกษาและเจรจากับพันธมิตร โดยบริษัทฯ มีความพร้อมเปิดโอกาสการลงทุนทุกรูปแบบ เพราะมองว่าตอนนี้บริษัทมีความได้เปรียบในเรื่องของฐานข้อมูลลูกค้าที่เป็นแม่ค้าในตลาดล่างที่กระจายอยู่ทั่วประเทศ หากจะมีธุรกิจใหม่เข้ามาเสริมจะช่วยผลักดันการเติบโตในอนาคตได้อย่างก้าวกระโดด และสามารถสร้างผลตอบแทนที่ดีให้กับผู้ถือหุ้นได้สม่ำเสมอ
อย่างไรก็ดีผลประกอบการในปี 2564 บริษัทฯ มีกำไรสุทธิ 33.91 ล้านบาท พร้อมประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 เป็นเงินสดในอัตราหุ้นละ 0.10 บาท โดยกำหนดขึ้นเครื่องหมาย XD วันที่ 20 เม.ย.2565 และกำหนดจ่ายเงินปันผลในวันที่ 6 พ.ค. 2565